## প্রভাতী

### কাজী নজরুল ইসলাম

ভোর হলো দোর খোলো

খুকুমণি ওঠ রে!

ঐ ডাকে যুঁই-শাখে

ফুল-খুকি ছোটরে!

রবি মামা দেয় হামা

গায়ে রাঙা জামা ঐ,

দারোয়ান গায় গান

শোন ঐ, রামা হৈ!’

ত্যাজি নীড় করে ভিড়

ওড়ে পাখি আকাশে

এন্তার গান তার

ভাসে ভোর বাতাসে।

চুলবুল বুলবুল

শিস্ দেয় পুষ্পে,

এইবার এইবার

খুকুমণি উঠবে!

খুলি হাল তুলি পাল

ঐ তরী চললো,

এইবার এইবার

খুকু চোখ খুললো।

আলসে নয় সে

ওঠে রোজ সকালে

রোজ তাই চাঁদা ভাই

টিপ দেয় কপালে ।