## কাজের ছেলে

### যোগীন্দ্রনাথ সরকার

‘দাদ্খানি চাল্, মুসুরির ডাল, চিনি-পাতা দৈ,

দু’টা পাকা বেল, সরিষার তেল, ডিমভরা কৈ।

পথে হেঁটে চলি, মনে মনে বলি, পাছে হয় ভুল,

ভুল যদি হয়, মা তবে নিশ্চয়, ছিঁড়ে দেবে চুল।

‘দাদ্খানি চাল, মুসুরির ডাল, চিনি-পাতা দৈ,

দু’টা পাকা বেল, সরিষার তেল, ডিম-ভরা কৈ।’

বাহবা বাহবা−ভোলা ভুতো হাবা খেলিছে তো বেশ!

দেখিব খেলাতে, কে হারে কে জেতে, কেনা হলে শেষ।

‘দাদ্খানি চাল, মুসুরির ডাল, চিনি-পাতা দৈ,

ডিম-ভরা বেল, দু’টা পাকা তেল, সরিষার কৈ।’

ওই তো ওখানে ঘুড়ি ধরে টানে, ঘোষেদের ননী,

আমি যদি পাই, তা হলে উড়াই আকাশে এখনি!

দাদ্খানি তেল, ডিম-ভরা বেল, দুটা পাকা দৈ,

সরিষার চাল, চিনি-পাতা ডাল, মুসুরির কৈ!

এসেছি দোকানে−কিনি এই খানে, যত কিছু পাই,

মা যাহা বলেছে, ঠিক মনে আছে, তাতে ভুল নাই!

দাদ্খানি বেল, মুসুরির তেল, সরিষার কৈ,

চিনি-পাতা চাল, দুটা পাকা ডাল, ডিম-ভরা দৈ।