## হাসি

### রোকনুজ্জামান খান

হাসতে নাকি জানেনা কেউ

কে বলেছে ভাই?

এই শোন না কত হাসির

খবর বলে যাই।

খোকন হাসে ফোঁকলা দাঁতে

চাঁদ হাসে তার সাথে সাথে

কাজল বিলে শাপলা হাসে

হাসে সবুজ ঘাস।

খলসে মাছের হাসি দেখে

হাসে পাতিহাঁস।

টিয়ে হাসে, রাঙ্গা ঠোঁটে,

ফিঙ্গের মুখেও হাসি ফোটে

দোয়েল কোয়েল ময়না শ্যামা

হাসতে সবাই চায়

বোয়াল মাছের দেখলে হাসি

পিলে চমকে যায়।

এত হাসি দেখেও যারা

গোমড়া মুখে চায়,

তাদের দেখে পেঁচার মুখেও

কেবল হাসি পায়।