## জোনাকিরা

### আহসান হাবীব

দু'টি তিনটি করে এলো

তখন- বৃষ্টি-ভেজা শীতের হাওয়া

বইছে এলোমেলো,

তারা- একটি দু'টি তিনটি করে এলো।

থই থই থই অন্ধকারে

ঝাউয়ের শাখা দোলে

সেই- অন্ধকারে শন শন শন

আওয়াজ শুধু তোলে।

ভয়েতে বুক চেপে

ঝাউয়ের শাখা , পাখির পাখা

উঠছে কেঁপে কেঁপে ।

তখন- একটি দু'টি তিনটি করে এসে

এক শো দু শো তিন শো করে

ঝাঁক বেঁধে যায় শেষে

তারা- বললে ও ভাই, ঝাউয়ের শাখা,

বললে ও ভাই পাখি,

অন্ধকারে ভয় পেয়েছো নাকি ?

যখন- বললে, তখন পাতার ফাঁকে

কী যেন চমকালো।

অবাক অবাক চোখের চাওয়ায়

একটুখানি আলো।

যখন- ছড়িয়ে গেলো ডালপালাতে

সবাই দলে দলে

তখন- ঝাউয়ের শাখায়- পাখির পাখায়

হীরে-মানিক জ্বলে।

যখন- হীরে-মানিক জ্বলে

তখন- থমকে দাঁড়াঁয় শীতের হাওয়া

চমকে গিয়ে বলে-

খুশি খুশি মুখটি নিয়ে

তোমরা এলে কারা?

তোমরা কি ভাই নীল আকাশের তারা ?

আলোর পাখি নাম জোনাকি

জাগি রাতের বেলা,

নিজকে জ্বেলে এই আমাদের

ভালোবাসার খেলা।

তারা নইকো- নইকো তারা

নই আকাশের চাঁদ

ছোট বুকে আছে শুধুই

ভালোবাসার সাধ।